หุ้นยุโรปปิดบวกรับมุมมองเศรษฐกิจสหรัฐฯสดใส
ตลาดหุ้นยุโรปปิดขยับขึ้นเมื่อคืนนี้ (10 พ.ย.) เนื่องจากนักลงทุนมีมุมมองที่เป็นบวกว่า เศรษฐกิจสหรัฐมีความแข็งแกร่งพอที่จะรับมือกับการปรับขึ้นอัตราดอกเบี้ยของธนาคารกลางสหรัฐ (FED)
11 พ.ย. 2558

สำนักข่าวอินโฟเควสท์รายงานว่า ดัชนี Stoxx Europe 600 ขยับขึ้น 0.1% ปิด (10 พ.ย.) ที่ 376.27 จุด, ดัชนี CAC-40 ตลาดหุ้นฝรั่งเศสปิดที่ 4,912.16 จุด เพิ่มขึ้น 0.99 จุด หรือ +0.02%, ดัชนี DAX ตลาดหุ้นเยอรมันปิดที่ 10,832.52 จุด เพิ่มขึ้น 17.07 จุด หรือ +0.16% และดัชนี FTSE 100 ตลาดหุ้นลอนดอนปิดที่ 6,275.28 จุด ลดลง 19.88 จุด หรือ -0.32%
ตลาดหุ้นยุโรปได้รับแรงหนุนจากมุมมองบวกที่ว่า เศรษฐกิจสหรัฐมีความแข็งแกร่งเพียงพอที่จะรับมือกับการปรับขึ้นอัตราดอกเบี้ยของเฟด โดยเมื่อวันศุกร์ที่ผ่านมา สหรัฐเปิดเผยตัวเลขการจ้างงานนอกภาคเกษตรพุ่งขึ้น 271,000 ตำแหน่งในเดือนต.ค. ซึ่งเป็นการเพิ่มขึ้นมากที่สุดนับตั้งแต่เดือนธ.ค.ปีที่แล้ว ขณะที่อัตราการว่างงานลดลงสู่ระดับ 5.0% ซึ่งเป็นระดับต่ำสุดในรอบ 7 ปีครึ่ง
ส่วนเมื่อช่วงค่ำวานนี้ตามเวลาไทย กระทรวงพาณิชย์สหรัฐเปิดเผยว่า สต็อกสินค้าภาคค้าส่งของสหรัฐพุ่งขึ้นมากที่สุดในรอบ 3 เดือน โดยเพิ่มขึ้น 0.5% ในเดือนก.ย. เพราะได้รับแรงหนุนจากยอดขายที่เพิ่มขึ้น
หุ้นโวดาโฟน พุ่งขึ้น 3.9% หลังจากบริษัทเปิดเผยรายได้ที่แข็งแกร่งเกินคาด, หุ้นรอยัล เคพีเอ็น ปรับขึ้น 3.1% หลังจากรอยัล เคพีเอ็น ประกาศขายหุ้นที่ถืออยู่ในบริษัทเทเลโฟนิกา ดอยช์แลนด์ โฮลดิ้ง อย่างไรก็ตาม ข่าวดังกล่าวได้ฉุดหุ้นเทเลโฟนิกา ดอยช์แลนด์ โฮลดิ้ง ร่วงลง 2.6%